DA Den Europæiske Unions Tidende C 57/11

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 57/07

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»PIMENT D'ESPELETTE«/»PIMENT D'ESPELETTE-EZPELETAKO BIPERRA«

EF-Nr.: FR-PDO-0105-0131-04.04.2011

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — ☒ Varebeskrivelse — ☒ Geografisk område — ☒ Bevis for oprindelse — ☒ Produktionsmetode —  Tilknytning — ☒ Mærkning — ☒ Krav i de nationale bestemmelser —  Andet

2. Type ændring(er):

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

— Der er foretaget en ajourføring af henvisningerne til den ansvarlige myndighed i medlemsstaten;

— Varebeskrivelse: Kriterier med hensyn til duft var fejlagtigt blevet angivet i varespecifikationen og er blevet fjernet. Beskrivelsen er desuden gjort mere præcis og er blevet suppleret med beskrivende produktoplysninger, som var defineret i de nationale tekster vedrørende BOB (dekret om den beskyttede oprindelsesbetegnelse, den tekniske gennemførelsesforordning og forordningen om produktgodkendelse): — for den hele friske chili og chili på snor: det glatte skind — for pulveret: fintmalet (partikler på 5 mm eller derunder), organoleptiske egenskaber, orange eller rødbrun farve, fugtighedsindhold på under 12 %

— Geografisk område: Der er foretaget præciseringer af listen over de etaper, der skal finde sted i produktionsområdet (produktion, forarbejdning, pakning), og af proceduren for identifikation af parceller. Der er tale om en simpel gengivelse af formuleringen i dekretet om betegnelsen

— Bevis for oprindelse: Der er tilføjet bestemmelser vedrørende kontrol og oprindelsesgaranti samt betegnelsens sporbarhed, som er ændret som følge af reformen af kontrolsystemet for beskyttede oprindelsesbetegnelser i Frankrig

— Produktionsmetode: Dette afsnit er på grundlag af de nationale tekster om den beskyttede oprindelsesbetegnelse blevet suppleret med oplysninger vedrørende sortsbeskrivelsen, betingelserne for afgrødeetablering og dyrkning på parcellen (dyrket parcel forbeholdt dyrkning af chili under betegnelsen, plastfolie begrænset til to tilgrænsende rækker, afstand mellem planterne på mindst 40 cm, forbud mod brug af slam, bykompost og affald fra rensningsanlæg), betingelserne for tilladelse til kunstvanding efter 15. juli, brug af uvævet materiale til frostbeskyttelse, forbud mod systematisk plantebeskyttelsesbehandling, retningslinjerne for beregning af udbyttet (en chilis gennemsnitsvægt fastsættes til 35 gram, den mængde chili, der skal bruges til at opnå et kilo pulver, er fastsat til 8 kg), høst, sortering (tørret chili, rent og uden urenheder, kassering af beskadigede, spaltede eller deforme chilifrugter, højst 48 timer mellem høst og sortering) og tørring (forbud mod enhver tørring i ovn eller kraftig tørring, naturlig tørring, kun ventilation uden varmesystem er tilladt). Det præciseres, at pakning i glas er tilladt ud over vakuumemballering i forbindelse med markedsføring af Piment d'Espelette i pulverform

— Mærkning: Betegnelserne »appellation d’origine contrôlée« (beskyttet oprindelsesbetegnelse) og »AOC« (BOB) fjernes, og der indføres en forpligtelse til at bruge Den Europæiske Unions logo for beskyttet oprindelsesbetegnelse

— Krav i nationale bestemmelser: Kravene i de nationale bestemmelser er suppleret med en tabel over de vigtigste kontrolpunkter, og hvordan de skal evalueres efter fransk lovgivning.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»PIMENT D'ESPELETTE«/»PIMENT D'ESPELETTE-EZPELETAKO BIPERRA«

EF-Nr.: FR-PDO-0105-0131-04.04.2011

BGB ( ) BOB ( X )

1. Betegnelse:

»Piment d'Espelette«/»Piment d'Espelette-Ezpeletako Biperra«

2. Medlemsstat eller tredjeland:

Frankrig

3. Beskrivelse af landbrugsproduktet eller fødevaren:

3.1. Produkttype:

Kategori 1.8 (krydderier)

3.2. Beskrivelse af produktet med betegnelsen i punkt 1:

Den beskyttede oprindelsesbetegnelse »Piment d’Espelette«/»Piment d’Espelette-Ezpeletako Biperra« omfatter chili af sorten Capsicum annuum i form af friske hele chilifrugter, chilifrugter på snor eller i pulverform. Chilifrugterne stammer fra frø af sorten Gorria eller en lignende sort med følgende plantekarakteristika: etårig urteagtig plante, der kan blive 80 cm høj. Hele, ovale toradede blade. Enlige hvide blomster i bladhjørnerne. En kødet, hængende kegleformet frugt, som er rød, når den er moden. En væg deler frugten, ufuldstændigt i toppen, i tre rum indeholdende talrige kerner. Producenterne må anvende frø fra deres egen bedrift..

»Piment d'Espelette« er kendetegnet ved en kraftig duft, der domineres af en frugtagtig og/eller ristet aroma, der undertiden suppleres med nuancer af nyslået hø og ledsages af en stærk, men ikke brændende smag, der fornemmes i ganen. »Piment d'Espelette« er rød, når den er moden, og markedsføres i tre former:

— friske, hele chilifrugter: Frugten har ingen grønne flader, formen er regelmæssig og kegleformet. Skindet er glat, og frugtens længde er mellem 7 og 14 cm uden stilk

— på snor: Chilifrugterne sættes på snor to og to (sildebensform) eller tre og tre (i trekant) eller fire og fire (i kors). De er røde med en regelmæssig kegleform, har et glat skind og en længde på mellem 7 og 14 cm uden stilk. Der kan være 20, 30, 40, 60, 80 eller 100 chilifrugter i ensartet størrelse på en snor. Helhedsindtrykket af snoren med de opbundne frugter skal være harmonisk og regelmæssig og det samme gælder chilifrugternes form og størrelse. Opbindningen skal gøre det muligt for frugterne at tørre og modne

— i pulverform: Pulveret fremstilles ved forarbejdning af chilifrugter, der udelukkende stammer fra samme bedrift. Formalingen sker efter en modningsperiode og efter sluttørring i ovn. »Piment d'Espelette«-pulveret er orange til rødbrunt. Det skal være tilstrækkelig fint malet, så ingen partikler er større end 5 mm. »Piment d'Espelette«-pulver er kendetegnet ved en stærk duft, som er domineret af en frugtagtig eller ristet aroma og/eller duft af nyslået hø, det har en stærk, men ikke brændende smag, der holder i kortere eller længere tid og gradvist fornemmes i ganen og/eller mærkes som en følelse af varme i munden. »Piment d'Espelette«-pulver kan have en sødlig og/eller let bitter smag. Fugtindholdet i chilipulveret er under 12 %.

3.3. Råvarer (kun for forarbejdede produkter:

Ikke relevant

3.4. Foder (kun for produkter af animalsk oprindelse:

Ikke relevant

3.5. Specifikke etaper af produktionen, som skal finde sted i det afgrænsede geografiske område:

Chilifrugterne skal være dyrket og forarbejdet inden for det afgrænsede geografiske område.

3.6. Særlige regler vedrørende udskæring, rivning eller emballering osv.:

Pakningen finder sted i produktionsområdet. Dette krav skal sikre, at både produktets ægthed og dets kvaliteter og egenskaber bibeholdes og samtidig beskytte oprindelsesbetegnelsen »Piment d’Espelette«.

Chilifrugten høstes, når den er rød (uden nogen grønfarvning), hvor modenheden er optimal. Der høstes løbende. På grund af chilifrugternes modenhed, er de skrøbelige, og skal derfor behandles meget nænsomt efter høst. Bestemmelserne i varespecifikationen har til formål at bevare chilifrugtens særlige kendetegn.

Inden for 48 timer efter høsten sorteres chilifrugterne, og de forsendes enten friske eller på snor eller hensættes til modning med henblik på fremstilling af pulver.

De chilifrugter, der skal pakkes friske eller sættes på snor, sorteres individuelt. Dette arbejde kræver en særlig faglig dygtighed med hensyn til vurdering af produktet for at sikre, at chilifrugterne har en upåklagelig kvalitet (regelmæssig kegleform, glat skind og en længde på mellem 7 og 14 cm).

Inden forsendelsen opbevares de hele friske chilifrugter på en sådan måde, at de er beskyttet mod sollys og fugt. De pakkes i små kasser med åbninger, som identificeres og udelukkende anvendes til »Piment d'Espelette«. De små kasser kan højst indeholde 15 kg, idet de højst må være 25 cm høje.

Chilifrugter, der skal sælges på snor med 20, 30, 40, 60, 80 eller 100 stk., sættes af producenten ved håndkraft på en snor beregnet til fødevarer. Dette kræver en særlig faglig dygtig med hensyn til vurdering af produktet. Denne faglige dygtighed, som producenter, der er omfattet af den kontrollerede oprindelsesbetegnelse, besidder, medfører, at snoren med chilifrugter lever op til produktbeskrivelsen: Helhedsindtrykket af snoren skal være harmonisk og regelmæssigt, og det samme gælder chilifrugternes form og størrelse.

De chilifrugter, der skal sælges som pulver, modnes efter sorteringen i mindst 15 dage på et varmt og ventileret sted. Efter modningen fjernes stilken, og chilifrugterne tørres og males. Denne forarbejdning er baseret på et perfekt kendskab til chilifrugtens egenskaber og er en faglig dygtighed, der er overdraget gennem generationer.

Pakningen af pulveret er en vigtig etape, der skal sikre, at produktets organoleptiske egenskaber bevares.

Fugtindholdet i chilipulveret skal være under 12 %. Det er kendetegnet ved en orange til rødbrun farve, en aroma domineret af en frugtagtig eller ristet aroma og/eller en duft af nyslået hø og en stærk, men ikke brændende smag, der holder i kortere eller længere tid og kommer gradvist til udtryk i ganen og/eller mærkes som en følelse af varme. Pulveret kan have en lidt sødlig og/eller let bitter smag.

Straks efter formalingen skal pulveret opbevares i en svejset vakuumpose.

Foretages dette trin i fremstillingen hurtigt, beskyttes pulveret mod organoleptiske mangler som f.eks. en udpræget bitter smag, smag af fugtigt hø, mug, skimmel eller sågar en harsk smag. Pulver, der ikke pakkes umiddelbart efter fremstilling, vil være udsat for fugtoptagelse, urenheder, og dets egenskaber ødelægges hurtigt.

Ved markedsføring kan pulveret pakkes i vakuumposer på 250 g, 500 g, 1 kg, 5 kg eller i hermetisk lukkede glas. Det er ikke tilladt at tilsætte nogen former for farvestoffer, tilsætningsstoffer eller konserveringsmidler bortset fra inerte gasser.

Da chilipulveret endvidere er meget blandbart, har kravet om, at pakningen skal finde sted i det geografiske område, til formål at sikre sporbarheden og oprindelsen.

3.7. Specifikke mærkningsregler:

Mærkningen af friske chili, chili på snor eller i pulverform med oprindelsesbetegnelsen »Piment d'Espelette«/»Piment d'Espelette-Ezpeletako Biperra« skal være forsynet med oprindelsesbetegnelsen »Piment d'Espelette«/»Piment d'Espelette-Ezpeletako Biperra« skrevet med bogstaver, der er mindst 1,3 gange større end de største bogstaver på etiketten. Etiketten skal være forsynet med Den Europæiske Unions logo for den beskyttede oprindelsesbetegnelse. Logoet ledsages af betegnelsens navn uden nogen anden tekst imellem.

Etiketten kan ligeledes være forsynet med påskriften »appellation d'origine protégée« (beskyttet oprindelsesbetegnelse) eller »AOP« (BOB) umiddelbart før eller efter betegnelsens navn uden nogen anden tekst imellem.

Ud over etiketten skal ledsagedokumenter, fakturaer og stempler være forsynet med oprindelsesbetegnelsens navn og teksten »appellation d'origine protégée« (beskyttet oprindelsesbetegnelse) og/eller »AOP« (BOB) og/eller Den Europæiske Unions logo for beskyttet oprindelsesbetegnelse.

4. Præcis afgrænsning af det geografiske område:

Det geografiske område er beliggende i 10 kommuner i departementet Pyrénées-Atlantiques og dækker følgende kommuner i deres helhed: Larressore og Souraïde, og følgende kommuner delvist: Aïnhoa, Cambo les Bains, Espelette, Halsou, Itxassou, Jatxou, Saint-Pée sur Nivelle og Ustaritz.

Et kort over det geografiske områdes afgrænsning i de kommuner, der kun er dækket delvist, er blevet indgivet til kommunekontoret. For disse kommuner kan den geografiske afgrænsning ses på webstedet for den nationale kompetente myndighed i overensstemmelse med kravene i INSPIRE-direktivet.

5. Tilknytning til det geografiske område:

5.1. Det geografiske områdes egenart:

Den lille region Espelette er beliggende i det sydvestlige Frankrig, som har et middelhavs- og atlanterhavsklima: Sommeren er varm (højeste gennemsnitstemperatur i juli er 25 °C), og vinteren er mild (gennemsnitstemperatur i januar er 12 °C), frost forekommer sjældent (23 dage om året i gennemsnit), og dage uden tøvejr er endnu sjældnere (8 dage på 20 år).

Selv om Espelette-området er beliggende i nærheden af Atlanterhavet, er det ikke udsat for havbriser fremkaldt af forskellen mellem havets temperatur og landjordens temperatur, eftersom det er beskyttet af en bakkekæde på omkring 100 m, som giver læ og forhindrer evapotranspiration og udtørring af planterne.

Desuden danner bakkerne og bjergene i Pyrenæerne en slags amfiteater, der er åbent mod nordvest. Når de fugtige havstrømme støder på disse første forhindringer i terrænet, afgiver de regelmæssigt regn i rigelige mængder. Den gennemsnitlige nedbørsmængde i Espelette beregnet over de seneste 20 år er på 1 800 mm.

Der er i gennemsnit 180 nedbørsdage om året. Vandbalancen — forskellen mellem vandtilførsel og vandtab — er den højeste i Frankrig i denne højde. Endelig regulerer de omgivende relieffer temperaturen og mindsker temperaturforskellene mellem dag og nat som følge af et øget skydække.

Udvælgelsen af parceller, der beplantes med chili, sker ud fra et ønske om at udnytte det potentiale, som klimaet frembyder. Valget af parceller sker flere måneder inden plantningen og følger en særlig procedure. Parcellerne skal være tilstrækkeligt fertile og rige på organisk materiale til at opfylde plantens behov, de skal muliggøre en god vandforsyning og en god dræning, de skal være velbeliggende og åbne, så de får mest mulig sol, og risikoen for erosion undgås. Disse parceller har en afbalanceret sammensætning af ler, silt og sand og tilføres næsten hvert år velkomposteret gødning.

Endelig fremkalder Pyrenæerbjergene via en føneffekt mellem de nordlige og de sydlige skråninger en søndenvind kaldet haïze hegoa. Denne varme vind er i regionen kendetegnet ved, at den har samme intensitet nat og dag. Den blæser hyppigt om efteråret og vinteren og bidrager således meget belejligt til modningen og tørringen af frugterne.

De registrerede meteorologiske forhold viser, at den lille region Espelette har nogle enestående klimatiske karakteristika, der skyldes såvel den geografiske beliggenhed som de geomorfologiske forhold.

5.2. Produktets egenart:

»Piment d'Espelette« er kendetegnet ved en kraftig duft, som domineres af en frugtagtig og/eller ristet aroma, der undertiden suppleres med nuancer af nyslået hø og ledsages af en stærk, men ikke brændende smag, der fornemmes i ganen. »Piment d'Espelette« er rød, når den er moden, og markedsføres i tre former: hele friske chili, chili på snor og i pulverform.

Chilien blev indført i Espelette-regionen i det 16. århundrede. Den nåede til Labourd-provinsen via Spanien ligesom majs, som indførtes i Nive-dalen. I det 17. århundrede optræder betegnelsen chili af arten Capsicum, brugt som krydderier. Disse chilifrugter erstattede med fordel det sorte peber, der indtil da var blevet importeret og var meget dyrt, som smagsstof og til konservering af kød.

Disse chilifrugter er ligeledes blevet tilskrevet terapeutiske egenskaber, som har været årsag til, at de har fundet vej til husapoteket. Brugen af »Piment d'Espelette« som krydderi beskrives i fader Manuel de Larramendis baskiske leksikon fra 1745.

Dyrkningen udvikledes i køkkenhaver, som kvinderne dyrkede, hovedsageligt til brug i husholdningen og sekundært til salg til pølsemagere eller til kroer, som fandtes i stort tal i Espelette som følge af den handelstilladelse, som Louis XV havde givet.

Til trods for den dybtgående ændring af landet i det 19. og 20. århundrede fortsatte dyrkningen af »Piment d'Espelette«, der hænger direkte sammen med den lokale gastronomi og regionens identitet.

Indtægterne fra »Piment d'Espelette« var indtil for nylig kvindens personlige indtægt og supplerede de små familiebrugs beskedne indtægter.

Udviklingen af dyrkningen af chili hænger således sammen med opretholdelsen af traditionelle familiebrug med husdyropdræt.

Tørringen af chilifrugterne på husenes facader i efteråret er et særpræg, som er kendetegnende for regionens kultur.

»Piment d'Espelette« er i dag den eneste traditionelle franskproducerede chili, der anvendes som krydderi. Den tropiske oprindelse af arten Capsicum annuum L., som denne chili tilhører, gør den ikke egnet til dyrkning og forarbejdning til krydderi på franske breddegrader undtagen under meget særlige forhold og for en sort, som er tilpasset til disse.

Det skal fremhæves, at botanikerne har kendt arten Capsicum annuum siden 1930 for dens evne til at ændre egenskaber afhængigt af jordbundsforhold og klimatiske forhold.

Planten stiller fortsat store krav til de klimatiske forhold ligesom de oprindelige tropiske planter. Vandingen skal især være rigelig og regelmæssig, den tåler hverken udtørring eller overvanding. Alt overskydende vand omkring rødderne sætter en definitiv stopper for plantens udvikling. Planten begynder heller ikke at udvikle sig, før jordtemperaturen er over 12 °C, og den vokser betydeligt, når gennemsnitstemperaturerne når op på 20 °C med få udsving mellem dag- og nattemperaturen.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Den lille region Espelette har således, hvad der er enestående for disse breddegrader, de temperatur- og nedbørsforhold, som planten og forarbejdningen af den til et krydderi kræver. Temperaturforholdene, nedbørsmængderne og den termiske regulering gør det muligt at opfylde plantens krav.

Den lokale sort er resultatet af en masseselektion, som producenterne, der oprindelig kun var kvinder, har foretaget. Alle disse egenskaber er perfekt tilpasset omgivelserne og gør det muligt at bearbejde frugten til et krydderi med typiske kendetegn: aromatisk og stærk uden at være brændende.

Den lokale sort er det direkte resultat af de lokale producenters observationer og faglige dygtighed: Den er et udtryk for producenternes tætte tilknytning til omgivelserne og er særligt tilpasset de klimatiske forhold i området.

Hver enkelt fase fra udvælgelsen af såsæden til konserveringen af krydderiet med alle dets organoleptiske egenskaber gennemføres på grundlag af den lokale tilpassede faglige dygtighed, som kræver en grundig oplæring. Dyrkning og forarbejdning af »Piment d'Espelette« kræver store evner til at observere og hyppig anvendelse af manuelle handlinger. Mænd og kvinder har i løbet af århundreder kunnet bevare sorten og de traditionelle dyrknings-, tørrings- og forarbejdningsmetoder, der har gjort det muligt at bevare produktets originalitet.

»Piment d'Espelette« indtager en fremtrædende plads i den lokale gastronomi og kultur: Den er i Frankrig Baskerlandets krydderi. Eksempelvis er flere lokale mundtlige udtryk baseret på ordet »chili«, og chilifesten i Espelette er en vigtig tid for hele regionen, fordi omkring 20 000 mennesker på denne dag invaderer landsbyen både for at købe chilifrugter og for at fejre »Piment d'Espelette«.

Mens »Piment d'Espelette« tidligere gjorde det muligt for de kvinder, der dyrkede dem, at opnå en vis økonomisk uafhængighed, oppebærer omkring 70 landbrugsbedrifter i dag en stor del af deres indtægter herfra, og produktionen af »Piment d'Espelette« gør det muligt at oprette eller bevare små familiebrug.

I det pågældende område har talrige charcuteri- og indsaltningsforetagender, producenter af færdigretter og restauratørers produkter direkte tilknytning til »Piment d'Espelette«.

Selv på nationalt plan er de store kokke inden for fransk gastronomi trofaste over for »Piment d'Espelette«, som ofte udgør en af hemmelighederne bag deres opskrifter.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006 (4))

https://www.inao.gouv.fr/fichier/CDCPimentDEspelette.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer.

(3) Se fodnote 2.

(4) Erstattet af Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer.